KIRJALLINEN KYSYMYS E-2451/01

esittäjä(t): Erik Meijer (GUE/NGL) komissiolle

(11. syyskuuta 2001)

Aihe: Euroopan sosiaalirahastosta alankomaisille hankkeille vuosina 19941996 myönnettyjen tukien palauttamiseen johtaneet asianhaarat ja palautuksen suuruus

On varsin epäselvää, kuinka on päädytty vaatimaan, että Alankomaat palauttaisi 447 miljoonaa guldenia Euroopan sosiaalirahastosta myönnettyjä eurooppalaisia tukia, jotka katsotaan virheellisesti käytetyiksi.

1. Voiko komissio vahvistaa, että yllä mainitun summan palauttaminen perustuu asetuksen N:o 2052/88(1) soveltamisesta 19 päivänä joulukuuta 1988 annettuun asetukseen N:o 4253/88(2)?

2. Asetuksen 24 artiklassa puhutaan komission soveliaasta tutkinnasta. Voiko komissio esittää kokoavan yleiskatsauksen Euroopan komission vastuulla vuosina 19941996 harjoitetusta ESR-tukien valvonnasta sekä valvonnan syistä, tuloksista ja niistä tehdyistä päätelmistä? Voiko komissio esittää samanlaisen yleiskatsauksen vuoteen 1999 ulottuvasta ajanjaksosta?

3. Limburgin alueella on äskettäin tullut ilmi vahvoja epäilyksiä siitä, että ESR-tukia on käytetty epäasianmukaisesti ja niihin on liittynyt petoksia: yritysten vapaaehtoisia maksuosuuksia on muun muassa annettu niille takaisin, minkä jälkeen ne on laskettu mukaan julkisiin varoihin, ja ESR-4-varoja on hyödynnetty Abb MCG -nimisen yrityksen konkurssissa. Onko komissio tietoinen tästä? Jos on, onko tämä (antanut) aihetta tutkinnan suorittamiseen ja jos on, mitkä ovat olleet tutkimuksen tulokset?

4. Epäselvyyksistä on saatu viitteitä myös muilta alueilta, kuten Rijnmondista, Gelderlandista ja Zeelandista. Gelderlandin ja Rijnmondin alueilla on suoritettu tutkinta 24 artiklan nojalla. Tutkinta on johtanut tukien palautusvaatimukseen. Onko tarkastus suoritettu myös Zeelandissa (Centrum voor Vakopleiding en Arbo Zeeland -ammattikoulutus- ja työolokeskuksessa) ja jos on, mikä on asiaintila? Onko muitakin Alankomaiden alueita tutkittu?

5. Voiko komission 24. heinäkuuta 2001 päivätyssä kirjeessä mainittu, sosiaaliministeriön kirjanpitoyksikön 45 hanketta koskeneen pistokoetutkinnan ja sen perusteella suoritettujen arvioiden tuloksena ilmoitettu vuosien 19941996 ESR-tukia koskevien mahdollisten palautusten määrä, 447 184 814 guldenia, vielä kasvaa näiden tutkintojen seurauksena?

6. Ovatko monet viitteet väärinkäytöksistä ja väärinkäytösten, mahdollisten hallinnollisten epäkohtien ja petosten laajuus antaneet komissiolle aihetta kääntyä Euroopan petostentorjuntaviraston (OLAF) puoleen?

(1) EYVL L 185, 15.7.1988, s. 9.

(2) EYVL L 374, 31.12.1988, s. 1.

Anna Diamantopouloun komission puolesta antama vastaus

(29. lokakuuta 2001)

1. Komissio voi asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88 muuttamisesta 20 päivänä heinäkuuta 1993 annetun neuvoston asetuksen (ETY) N:o 2082/93(1) 24 artiklan nojalla vähentää tukea tai pidättää sen tai peruuttaa päätöksen. Kyseiseen kauteen sovelletaan tätä asetusta, jolla muutetaan rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa 24 päivänä kesäkuuta 1988 annettua neuvoston asetusta (ETY) N:o 2052/88.

2. Tarkastusraportit Euroopan sosiaalirahaston varainkäytöstä Alankomaissa lähetetään suoraan arvoisalle parlamentin jäsenelle ja parlamentin sihteeristöön.

3. Komission suorittamissa menoja koskevissa tarkastuksissa tavoitteen 4 yhteydessä ei ole toistaiseksi ilmennyt sääntöjenvastaisuuksia. Alankomaiden viranomaiset selvittävät Abb MCG -yhtiön konkurssin seurauksia ja pitävät komission tilanteen tasalla.

4. Zeelandiin tehtiin tarkastusmatka, ja alustava tarkastusraportti lähetettiin Alankomaiden viranomaisille kommentoitavaksi. Kommentit otetaan huomioon, kun lopullinen raportti laaditaan ja ryhdytään tarpeellisiin toimiin. On syytä huomata, että tämän tarkastusmatkan tuloksia ja Rijnmondiin ja Gelderlandiin tehtyjen tarkastusmatkojen yhteydessä noudatettuja menettelyjä ei ole tarkasteltu vähennysmenettelyssä, johon viitataan 24. heinäkuuta 2001 päivätyssä komission kirjeessä.

5. Kohdassa 4 mainitut tarkastukset koskevat vuoden 1996 jälkeisiä vuosia. Niiden ei pitäisi vaikuttaa vuosia 19941996 koskevaan pidättämiseen, vähentämiseen tai peruuttamiseen liittyvään menettelyyn.

6. Euroopan sosiaalirahastosta vastaavat komission yksiköt ovat aina antaneet tietoja toimistaan ja havainnoistaan Euroopan petostentorjuntavirastolle.

(1) EYVL L 193, 31.7.1993.